Virallinen lehti nro C 151 , 19/06/1995 s. 0271



B4-0741, 0771, 0808, 0830, 0839 ja 0844/95 Päätöslauselma entisen Jugoslavian tilanteesta Euroopan parlamentti, joka - ottaa huomioon aikaisemmat päätöslauselmansa entisen Jugoslavian tilanteesta, A. on syvästi huolissaan mahdottomuudesta ja kaikkien osapuolten haluttomuudesta pidentää tulitaukoa entisen Jugoslavian taistelualueilla, B. toteaa, että tulitaukosopimuksen puuttuminen on johtanut uudelleen selkkauksen asteittaiseen leviämiseen uusille entisen Jugoslavian alueella sijaitseville alueille, C. on kauhistunut Sarajevon siviiliväestöön kohdistettujen hyökkäysten lisääntymisestä, D. on huolestunut raporteista, joiden mukaan Bosnian serbien 7. toukokuuta 1995 suorittaman Sarajevon tulituksen jälkeen, joka johti kymmenen ihmisen kuolemaan, Bosnian YK-komentajan Naton ilmavoimille antamat käskyt peruutettiin YK:n päämajassa Zagrebissa, E. ottaa huomioon maailman osoittaman kiinnostuksen puutteen Banja Lukassa jatkuvaa ihmisoikeuksien loukkaamista kohtaan, joka on pahentunut toukokuun 4. päivän 1995 jälkeen, F. on järkyttynyt siviiliväestölle seurauksia aiheuttavien sotilaallisten toimien jatkamisesta Kroatiassa, G. suhtautuu myönteisesti Kroatian joukkojen vetäytymiseen puskurivyöhykkeiltä ja toteaa, että selkkauksen leviäminen Kroatiassa vaarantaisi Euroopan unionin ja Kroatian tasavallan tulevan yhteistyön, H. painottaa tarvetta panna täytäntöön demilitarisointisuunnitelma Kroatian miehitetyillä alueilla mahdollisten selkkausten estämiseksi, I. toteaa, että entisen Jugoslavian selkkauksen kaiken kattava ja rauhanomainen ratkaisu voidaan saavuttaa ainoastaan hyväksymällä Yhdistyneiden kansakuntien turvallisuusneuvoston päätökset ja entistä Jugoslaviaa varten perustetun yhteysryhmän ehdotukset, J. arvostaa YK-joukkojen pyrkimyksiä entisessä Jugoslaviassa rauhan säilyttämiseksi huolimatta heidän mandaattinsa epätarkkuudesta ja tunnustaa, että YK-joukkojen läsnäolon ansiosta on säästetty tuhansia ihmishenkiä ja että ne edelleen tekevät paljon ihmishenkien suojelemiseksi ja antavat näin toivoa miljoonille pakolaisille ja kodeistaan lähtemään joutuneille ihmisille, K. on tyytyväinen kansainvälisen tuomioistuimen, joka tutkii entisessä Jugoslaviassa ihmiskuntaa vastaan tehtyjä rikoksia, päättäväisyyteen tutkia niiden tärkeissä poliittisissa asemissa olevia henkilöitä koskevat tiedot, joiden epäillään syyllistyneen tällaisiin rikoksiin, L. kiinnittää huomion YK:n pääsihteerin 16. toukokuuta 1995 antamaan lausuntoon tarpeesta antaa YK-joukoille uusi mandaatti entisessä Jugoslaviassa, 1. Tuomitsee ankarasti selkkauksen uudelleen leviämisen entisessä Jugoslaviassa ja tuomitsee kaikki hyökkäykset siviiliväestöä vastaan hyökkääjästä riippumatta; 2. Pyytää kaikkia selkkauksen osapuolia pyrkimään siihen, että selkkausta ei ratkaista asein vaan käynnistetään uudelleen neuvottelut kattavan ja rauhanomaisen ratkaisun löytämiseksi hyväksymällä YK:n turvallisuusneuvoston ja entistä Jugoslaviaa varten perustetun yhteysryhmän päätökset; 3. Muistuttaa, että YK-joukkojen jo neljä vuotta jatkunut läsnäolo on estänyt yleisen sodan puhkeamisen ja painottaa, että nyt on koittanut mandaatin, YK- joukkojen käytettävissä olevien keinojen ja valtuuksien vahvistamisen, heidän toimeksiantoonsa kuuluvien tehtävien selventämisen hetki merkkinä kansainvälisen yhteisön päättäväisyydestä löytää poliittinen ratkaisu, jonka kaikki selkkauksen osapuolet hyväksyvät; 4. Painottaa, että Euroopan unionin ja entisen Jugoslavian tasavaltojen välinen yhteistyö on ainoastaan mahdollista, jos nämä tasavallat ovat valmiit panemaan täytäntöön YK:n turvallisuusneuvoston päätökset ja osoittavat halukkuutensa löytää selkkaukselle rauhanomainen ratkaisu; 5. Toistaa vahvan sitoumuksensa ihmisoikeuksien ja vähemmistöjen oikeuksien kunnioittamiseen ja sellaisen yhteiskunnan säilyttämiseen entisen Jugoslavian alueella, jonka väestö on etnisesti laajapohjainen; 6. Pyytää komissiota ja neuvostoa lähettämään tarkkailijoita Banja Lukaan etnisten puhdistusten jatkamisen välttämiseksi alueella; 7. Rohkaisee ihmiskuntaa vastaan tehtyjä rikoksia tutkivaa kansainvälistä tuomioistuinta jatkamaan rohkeasti pyrkimyksiään oikeudenmukaisuuden puolesta ja pyytää neuvostoa, komissiota ja jäsenvaltioita tukemaan tätä toimintaa kaikin mahdollisin tavoin; 8. Kehottaa puhemiestään välittämään tämän päätöslauselman komissiolle, neuvostolle, YK:n turvallisuusneuvostolle, yhteysryhmän jäsenille ja Kroatian hallitukselle.